West Channel

Το West Channel είναι ελληνικός ιδιωτικός περιφερειακός τηλεοπτικός σταθμός που εκπέμπει σε όλη την Δυτική Μακεδονία, με έδρα την Κοζάνη.

Ιστορικό
Σημαντικό μέρος του προγράμματός του αποτελεί παραγωγή του καναλιού, ενώ χαρακτηρίζεται από χρηματοδοτική αυτάρκεια και υποδομές εκπομπής σήματος. Η ίδρυση των τοπικών και περιφερειακών σταθμών ξεκίνησε μετά από δύο έτη από την ίδρυση των πανελλαδικών σταθμών που δημιουργήθηκαν μετά την απορρύθμιση που συντελέστηκε στις τηλεοπτικές συχνότητες την περίοδο 1989 με 1990.

Ξεκίνησε να εκπέμπει τον Απρίλιο του 1991, ως Τηλεοπτικός Δίαυλος Δυτικής Μακεδονίας, για να μετονομαστεί μερικά χρόνια μετά στο West Channel. Αποτελεί επιχειρηματικό εγχείρημα της ιδιοκτησίας του ραδιοφωνικού σταθμού Μουσικός Δίαυλος που επίσης μετονομάστηκε αργότερα σε West Radio, με ραδιοφωνική συχνότητα τον 98 FM και έτος ίδρυσης το 1988.

Βασικοί πρωταγωνιστές στην ίδρυση και την πορεία του σταθμού, ήταν η δικηγόρος Βίκυ Παπαφιλίππου και ο επιχειρηματίας Ζήσης Δαρδάλης. Η ίδρυση του σταθμού συντελέστηκε την πρώτη περίοδο του ανοίγματος της τηλεοπτικής αγοράς σε τοπικό επίπεδο, όπου ξεκίνησαν την λειτουργία τους το 40.7% των ιδιωτικών τηλεοπτικών σταθμών που ιδρύθηκαν από το 1989 έως το 1997. Από την ίδρυση του ομίλου το 1988, η διοίκηση και η ιδιοκτησία του σταθμού ανήκε στην Βίκυ Παπαφιλίππου, έως τον θάνατό της στις 13 Ιουνίου 2012 όπου πρόεδρος του ομίλου είναι ο πρώην βουλευτής της εκλογικής περιφέρειας Κοζάνης της Νέας Δημοκρατίας και σύζυγός της, Νίκος Παπαφιλίππου.

Οι δύο ιδρυτές είχαν στόχο τη δημιουργία ενός διαύλου επικοινωνίας μεταξύ των κατοίκων της Δυτικής Μακεδονίας, της Θεσσαλονίκης, της Αθήνας, της Αμερικής, της Αυστραλίας, του Καναδά, της Γερμανίας και αλλού. Ο χαρακτήρας του προγράμματος είναι ενημερωτικός, ωστόσο υπολείπεται των υπόλοιπων παραγόντων που χαρακτηρίζουν ένα σύγχρονο περιφερειακό τηλεοπτικό σταθμό.

Το κανάλι κάλυψε με εκτεταμένες μεταδόσεις τον σεισμό της Κοζάνης του 1995, τις επιτυχίες των Δυτικομακεδόνων αθλητών στις ολυμπιάδες της Βαρκελώνης, του Σίδνεϊ και της Αθήνας, τις απεργιακές κινητοποιήσεις των εργαζομένων της ΔΕΗ και τις κινητοποιήσεις των αγροτών της περιφέρειας, τη λεωφορειοπειρατεία στις 15 Ιουλίου 1999 με την κατάληξη αυτής στην Παλαίστρα του νομού Φλώρινας, τα αποτελέσματα των εκλογικών αναμετρήσεων και τις ετήσιες πολιτιστικές εκδηλώσεις, όπως τα Ραγκουτσάρια της Καστοριάς, τα Μπουμπουσιάρια της Εράτυρας, της Σιάτιστας και της Γαλατινής, την Αποκριά της Κοζάνης αλλά και στα Ανακατοσάρια των Γρεβενών.

Παράλληλα υπήρξε ο πρώτος σταθμός της ελληνικής περιφέρειας που αναβάθμισε τον ραδιοτηλεοπτικό εξοπλισμό του με συστήματα δεύτερης γενιάς (BETA) την δεκαετία του 1990, ενώ από το 2000 άρχισε να εκπέμπει το πρόγραμμά του σε ψηφιακή μορφή, και σήμερα μεταδίδει το τηλεοπτικό του πρόγραμμα με εικόνα πεπλατυσμένων διαστάσεων σε όλη την έκταση της Δυτικής Μακεδονίας. Στις 22 Απριλίου 2011, εξέπεμπε πρώτη φορά με ψηφιακό σήμα από την Κέλλη προς την ευρύτερη περιοχή της Φλώρινας.

Πρόγραμμα
Το πρόγραμμα του σταθμού σε ποσοστό 20%, αποτελεί εσωτερική παραγωγή. Καθημερινά μεταδίδονται τέσσερα μεγάλα δελτία ειδήσεων (14:00, 19:00, 23:00 και 01:00). Εκπέμπει επίσης ειδήσεις στην ρωσική, την αλβανική και στην ελληνική νοηματική γλώσσα. Οι εβδομαδιαίες δημοσιογραφικές εκπομπές περιλαμβάνουν θέματα, σχετικά με την πολιτική επικαιρότητα, την τοπική αυτοδιοίκηση, την υγεία και την κοινωνική μέριμνα, την ψυχαγωγία, τον αγροτικό κόσμο, το επιχειρείν, την τεχνολογία και τον αθλητισμό.

Κατά την πορεία του, έφτασε στο παρελθόν στο σημείο το 80% του προγράμματος να αποτελεί εσωτερική παραγωγή, ενώ υπήρξε ο πρώτος τηλεοπτικός περιφερειακός σταθμός που διοργάνωσε διαγωνισμό ταλέντων (talent show) το 2004.

Διακρίσεις
Στις 23 Ιουνίου 2001, ο τηλεοπτικός σταθμός κατέκτησε τρία βραβεία στην πρώτη απονομή ραδιοτηλεοπτικών βραβείων Μακεδονίας και Θράκης "Χρυσά Κηρύκεια" που διοργάνωσε η διαφημιστική εταιρία Αλεξάνδρου και η Ένωση Διαφημιστικών Εταιριών Βόρειας Ελλάδας στις κατηγορίες καλύτερα σκηνικά, καλύτερο μαγκαζίνο, καθώς και το μεγαλύτερο βραβείο (grand prix) της διοργάνωσης για το πιο ολοκληρωμένο πρόγραμμα.

Τον επόμενο χρόνο στις 10 Ιουνίου, κατά την διάρκεια της δεύτερης απονομής ραδιοτηλεοπτικών βραβείων, παρέλαβε βραβείο στις κατηγορίες καλύτερο μαγκαζίνο και πρωτότυπης ιδέας για εκπομπή του σταθμού. Τα βραβεία μεταδόθηκαν από την ΕΤ3.

Εμβέλεια
Ο τηλεοπτικός σταθμός, έχει άδεια γενικού - ενημερωτικού χαρακτήρα, και η εμβέλεια του καλύπτει όλη την περιοχή της Δυτικής Μακεδονίας (Γρεβενά, Καστοριά, Κοζάνη, Φλώρινα και τμήματα των Νομών Πέλλας, Ημαθίας, Τρικάλων και Λάρισας), ενώ το σήμα του φτάνει μέχρι τις νοτιοανατολικές περιοχές της Αλβανίας και της Βόρειας Μακεδονίας μέσω των 8 κέντρων εκπομπής.

Από τις 9 Απριλίου 2021, το West Channel (όπως και τα υπόλοιπα 4 περιφερειακά κανάλια της Δυτικής Μακεδονίας) εκπέμπουν επίγεια ψηφιακά μέσω της Digea, στην συχνότητα 41 UHF στην Κοζάνη, τα Γρεβενά και τα Σέρβια (Περιοχή Απονομής 8: Μεταξάς), από τα κέντρα εκπομπής Μεταξάς, Υδατόπυργος, Τσοτύλι και Βουνάσα και την συχνότητα 40 UHF στην Πτολεμαΐδα, την Καστοριά, την Φλώρινα, το Αμύνταιο και την Βεγορίτιδα (Περιοχή Απονομής 7: Φλώρινα) από τα κέντρα εκπομπής Κέλλη, Κλεισούρα, Άγιος Αθανάσιος και Πύλη.

Επίσης εκπέμπει επίγεια ψηφιακά (όπως και τα υπόλοιπα 4 περιφερειακά κανάλια της Δυτικής Μακεδονίας) και στην συχνότητα 44 UHF, στην Σιάτιστα, από το ομώνυμο κέντρο εκπομπής.

Ραδιόφωνο
Ο West Radio 98 FM (πρώην Μουσικός Δίαυλος Κοζάνης) ξεκίνησε το Δεκέμβριο του 1988 και από τότε το πρόγραμμά του έχει αλλάξει πολλές μορφές και φόρμες, διατηρώντας ωστόσο πάντοτε αναλλοίωτα τα τέσσερα βασικά "συστατικά" του τα οποία είναι η έγκαιρη και η αντικειμενική ενημέρωση, η ανάδειξη του τοπικού πολιτισμού, η ποιότητα στην ψυχαγωγία και ο επαγγελματισμός.

Ο σταθμός βρίσκεται πάνω στις μετρήσεις ακροαματικότητας για το νομό Κοζάνης ενώ έχει και συνεργασίες όπως με τον ΑΝΤ1 Radio από το 2004 και με τον Real FM 97.8 από το 2010. Ο σταθμός ανήκει στον Νίκο Παπαφιλίππου μέσω της ομότιτλης μονοπρόσωπης εταιρείας περιορισμένης ευθύνης Μουσικός Δίαυλος Κοζάνης - 98 FM Stereo.

Παράλληλα, ο όμιλος λειτουργούσε και άλλο ραδιοφωνικό σταθμό ονόματι Alpha Radio 89 FM ο οποίος ξεκίνησε να εκπέμπει το 1997, εντάχθηκε στην τωρινή του ιδιοκτησία από το 2008 και αποτελούσε το μοναδικό αθλητικό ραδιόφωνο στο νομό Κοζάνης μεταδίδοντας μέσω δικών του εκπομπών και με συνεργασία με τον ΣΠΟΡ FM από το 2004 τις δράσεις από τα τοπικά πρωταθλήματα και τα λοιπά δρώμενα από την Κοζάνη, τη Δυτική Μακεδονία, την Ελλάδα και τον κόσμο.

Ο σταθμός ανήκε στον Νίκο Παπαφιλίππου μέσω της ομότιτλης μονοπρόσωπης εταιρείας περιορισμένης ευθύνης Alpha Radio - 89 FM Stereo η οποία τέθηκε σε λύση και εκκαθάριση, διακόπτοντας την λειτουργία του την ίδια περίοδο, με την συχνότητά του να επιστρέφεται στο κράτος. Ένας άλλος λόγος που έκλεισε ο σταθμός είναι και οι παρεμβολές, από τον σταθμό 8.90 στην Ελασσόνα του Νομού Λάρισας, αλλά και από τον 89 Rainbow Θεσσαλονίκης, που λαμβάνονται σε τμήματα του Νομού Κοζάνης.

Παραπομπές

Εξωτερικοί σύνδεσμοι
Επίσημη ιστοσελίδα του West Channel

Κατηγορία:Ελληνικοί ραδιοφωνικοί σταθμοί
Κατηγορία:Ιδιωτικοί τηλεοπτικοί σταθμοί περιφερειακής εμβέλειας (Δυτική Μακεδονία)
Κατηγορία:Τηλεοπτικά κανάλια και σταθμοί οι οποίοι ιδρύθηκαν το 1991